D semitischn Sprochn san a Zweig vo d afroasiatischn Sprochn u wern am mejran z Viadarasian un am Hurn vo Afrika gredt, owa zwengs an Arabischn a vil z Noadafrika. De grejßtn heiting semitischn Sprochn san, wenn ma af d modeana Sprecherzoln schaugt, es Arabisch mid ebba 300 Mio Sprecha, es Amharisch mid ebba 34 Mio Sprecha, es Tigrinisch mid ebba 9 Mio. Sprecha un es Hebräisch aa mid ebba 9 Mio. Weitare modeana semitische Sprochn san de neiaramäischen Sprochn, d neisidarabischn Sprochn, de iwatn etiosemitschn Sprochn, nem an Amharischn un em Tigrinischn, u es Maltesisch, es wou se vom Arabischn emanzipiad houd. Weitas ghejan zen semitschn Zweig aa vill alta Sprochn. Doudrunta breamtare Sprochn, wej es Akkadisch, es Fenizisch, es Althebräisch un omed es Altsidarabisch, owa aa a Sprochn, d wou ma wenga kennt, wej s Ugaritisch zen Beispill.